Renosterstropers kry 18 j.Foto: Rhino 911 Twee mans is Vrydag deur die Modimolle-streekhof tot 18 jaar tronkstraf gevonnis vir die onwettige besit van vuurwapens sonder ŉ lisensie, die onwettige besit van ammunisie en die onwettige jag van beskermde diere. Sakkie Marutle Malaza (36) is op 27 Februarie in hegtenis geneem ná polisie van moontlike stropers by die Mabalingwe Wildplaas in die Bela Bela-distrik in kennis gestel is. Twee van sy makkers het gevlug, maar die polisie was later in staat om ook vir Manabeng Michael Makua (64) vas te trek. Makua het gedurende sy verhoor gesê hy was nooit deel van die onwettige stropery nie en dat die polisie hom onskuldig in hegtenis geneem het. Albei beskuldigdes word verder vir vyf jaar lank verbied om enige permitte of magtigings te verkry en is ook onbevoeg verklaar om vuurwapens te besit.